पाएं अपने शहर की ताज़ा ख़बरें और फ्री ई-पेपरडाउनलोड करें
भरतपुर। जय सांईनाथ गर्ल्स हॉस्टल के संचालक ने कार्रवाई के दौरान अधिकारियों को ही चकमा दे दिया। खुद का बता कर पुलिस को एक छात्रा का लैपटॉप थमा दिया। तीन दिन बाद छात्रा ने अपने परिजनों के साथ जिला कलेक्टर से मुलाकात कर हकीकत बताई तो अधिकारी हैरान रह गए। हॉस्टल संचालक का लैपटॉप अभी तक पुलिस के हाथ नहीं लग सका है। पुलिस अब संचालक के लैपटॉप को हासिल करने के प्रयास कर रही है। उल्लेखनीय है कि हॉस्टल में छापे के दौरान टायलेट्स में कैमरे मिले थे।
कार्रवाई सात जून शाम हुई। अधिकारियों के अनुसार हार्डडिस्क के साथ लैपटॉप जब्त करने के लिए वार्डन शालू सतीजा से मांगा गया था तब उसके पति पंकज सतीजा ने एक लैपटॉप दिया। इस लैपटॉप व हार्डडिस्क को जब्त कर लिया गया था। सोमवार की सुबह कोटा जिले के क्षेत्र खैराबाद स्थित लक्ष्मी नाथ मंदिर के सामने रहने वाले ओमप्रकाश अपनी पुत्री दिव्या व पत्नी के साथ जिला कलेक्टर नीरज के पवन से मिले और एक पत्र देकर जब्त किए गए लैपटॉप को दिलाने की मांग की। उन्होंने बताया कि उनकी पुत्री दिव्या दो साल से जयसाईनाथ गर्ल्स हॉस्टल में है।
पॉलीटैक्निक में पढ़ती है। पत्र में कहा गया है कि अल्प संख्यक गर्ल्स हॉस्टल (श्रीसाईंनाथ गर्ल्स हॉस्टल) जवाहर नगर से जो लैपटॉप जांच के दौरान जब्त किया गया वह उनका है। पंकज सतीजा व शालू सतीजा वार्डन को कुछ दिन पहले से ही जांच का संदेह हो गया था, जिससे उन्होंने अपने लैपटॉप को खराब बताते हुए दिव्या से लैपटॉप लेकर चलाते थे, जिसे जब्त करा दिया । अब मथुरा गेट प्रभारी वीरेंद्र शर्मा ने बताया कि लैपटॉप सीज किया गया है, इसलिए कोर्ट से ही मिल पाएगा। इस संबंध में पंकज सतीजा से भी पूछताछ की जा रही है।
हार्डडिस्क में मात्र दस दिन की रिकार्डिंग :
जब्त लैपटॉप और हार्डडिस्क की जांच पड़ताल में पुलिस को मात्र दस दिन की रिकार्डिंग ही मिल पाई। जांच पड़ताल का कार्य सोमवार की शाम सीओ सिटी कार्यालय में किया गया। लैपटॉप में हॉस्टल की कोई रिकार्डिंग नहीं थी। हार्डडिस्क में 29 मई से सात जून तक की रिकार्डिंग थी।
पंकज ने तोड़ा था कैमरा :
प्रशासन द्वारा की गई कार्रवाई के दौरान दो कैमरों पर अधिक आपत्ति जताई गई थी। ये दोनों कैमरे टॉयलेट पर पाए गए थे।एक सबसे ऊपरी मंजिल के टॉयलेट में था, जो कि खराब पाया गया। तीसरे फ्लोर के टॉयलेट वाले कैमरे को निरीक्षण के दौरान हॉस्टल के संचालक पंकज सतीजा ने ही तोड़ दिया था। हार्डडिस्क की जांच के दौरान यह बात सामने आई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn